Tarybos Sprendimas
1997 m. liepos 22 d.
dėl Reglamento (EEB) Nr. 3254/91 3 straipsnio 1 dalies antroje pastraipoje ir Komisijos reglamento (EB) Nr. 35/97 1 straipsnio 1 dalies a punkte paminėto sąrašo
(97/602/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į Komisijos pasiūlymą,
atsižvelgdama į 1991 m. lapkričio 4 d. Tarybos reglamentą (EEB) Nr. 3254/91, draudžiantį Bendrijoje naudoti spąstus, kuriais suspaudžiamos gyvūnų galūnės, ir įvežti į Bendriją tam tikrų rūšių laukinių gyvūnų, kilusių šalyse, kur jie gaudomi minėtais spąstais arba kitais tarptautinių humaniško gyvūnų gaudymo reikalavimų neatitinkančiais būdais, kailius, odas ir iš jų pagamintas prekes [1], ypač į jo 3 straipsnio 1 dalies antrą pastraipą,
kadangi 1997 m. sausio 10 d. Komisijos reglamentas (EB) Nr. 35/97, išdėstantis nuostatas dėl kailių, odų ir iš jų pagamintų prekių, kuriems taikomas Tarybos reglamentas (EEB) Nr. 3254/91, sertifikavimo [2], ypač jo 1 straipsnio 1 dalies a punktas, yra taikytinas tik tų gyvūnų, kurie nėra gimę ir auginami nelaisvėje, kailių bei odų įvežimui iš šalių, įtrauktų į šio sprendimo priede pateiktą sąrašą;
kadangi minėtas sąrašas buvo sudarytas remiantis informacija, kurią Komisijos prašymu pateikė šalys, esančios žinomoje Reglamento (EEB) Nr. 3254/91 I priede nurodytų rūšių paplitimo teritorijoje;
kadangi Tarptautinis susitarimas dėl humaniško gyvūnų gaudymo spąstais reikalavimų yra pateiktas Komisijai patvirtinti; kadangi derėtų susilaikyti nuo veiksmų, kurie sužlugdytų susitarimo objektą ir tikslą; kadangi todėl sąraše yra šalys, kurios šį susitarimą parafavo;
kadangi, inter alia, kol prie Tarptautinio susitarimo dėl humaniško gyvūnų gaudymo spąstais reikalavimų neprisijungė kitos trečiosios šalys arba kol nesusiklostė kitokia Reglamento (EEB) Nr. 3254/91 3 straipsnio 1 dalyje nurodyta padėtis, šis sprendimas gali būti tik laikino pobūdžio; kadangi, vos tik susiklosčius naujai padėčiai, pirmiau minėtame sąraše turėtų būti padaryti pakeitimai, kad nebūtų trikdoma prekyba kailiais ir jų gaminiais;
kadangi Reglamento (EEB) Nr. 3254/91 5 straipsnyje minėtas Komitetas, su kuriuo buvo raštiškai konsultuotasi 1996 m. gruodžio 20 d., nepateikė palankios nuomonės dėl Komisijos sprendimo projekto, kuriame nustatytas įgaliotųjų šalių sąrašas,
PRIĖMĖ ŠĮ SPRENDIMĄ:
1 straipsnis
Šio sprendimo priede pateikiamas šalių, atitinkančių bent vieną iš Reglamento (EEB) Nr. 3254/91 3 straipsnio 1 dalies pirmoje pastraipoje ir Komisijos reglamento (EB) Nr. 35/97 1 straipsnio 1 dalies a punkte nurodytų sąlygų, sąrašas, kuriame taip pat nurodomos konkrečios rūšys.
2 straipsnis
Šis sprendimas įsigalioja jo paskelbimo Europos Bendrijų oficialiajame leidinyje dieną.
3 straipsnis
Šis sprendimas skirtas valstybėms narėms.
Priimta Briuselyje, 1997 m. liepos 22 d.